Her til formiddag blev en 73-årig mand fra Hjallerup ramt af en voldsom stikflamme efter en eksplosion i et fastbrændselsfyr. Han er tirsdag eftermiddag afgået ved døden på grund af sine kvæstelser. Manden blev forbrændt på store dele af kroppen, ligesom han blev ramt af vragdele fra det eksploderede fyr. Og de voldsomme kvæstelser har ført til, at han har mistet livet, oplyser Nordjyllands Politi i en pressemeddelelse. Manden blev efter hændelsen hentet af en redningshelikopter og fløjet til Rigshospitalet i København, hvor han tirsdag eftermiddag er afgået ved døden. - Det er endnu uvist, hvad der var årsag til eksplosionen. Arbejdstilsynet foretager i morgen nærmere undersøgelse på stedet for at klarlægge årsagen til ulykken, oplyser Poul Badsberg, der er vagtchef ved Nordjyllands Politi.

Referat:
En ældre mand overlevede ikke, at hans fyr eksploderede i ansigtet på ham tidligere i dag.